Da l'Armenia al Cosovo

Da Guiu Sobiela-Caanitz

Entant ch'i vegn commess encunter il pievel cosovar il genocid il pli snuaivel da I'entir mund dapi il 1945 ans fa endament I'avrigl malfatgs sumegliants da I'emprima mesadad da noss tschientaner. IIs 20 d'avrigl han dus gimnasiasts dal Colorado, admiraturs d'Adolf Hitler, celebrà il 110avel anniversari da lur idol sajettond enturn senza distincziun e mazzond u ferind pliras persunas avant che far suicidi. Il "club da fans" da lez dictatur cumprenda persunalitads sco il president da la Bielorussia, il qual ha envidà ses collega serb d'aderir ad in'uniun da pievels slavs ensemen cun la Russia. I sa chapescha che questa ha mussà cleras retegnientschas.

In mais per sa regurdar
IIs 13 d'avrigl, pia sco annualmain ils 27 da "nisan" tenor ses chalender lunar, ha il pievel d’Israel sa regurdà dals milliuns unfrendas da la "schoa", il genocid dals onns quaranta cunter ils gidieus. Il "nisan" è in dals mais principals dal giudaissem; mintga 15 da "nisan", per l'emprima glina plaina da primavaira, commemorescha la Pasca gidieua la sortida da l'Egipta e la fin da l'oppressiun tenor il segund cudesch da la Bibla. "Jom ha schoa", il di dal genocid serra pia il ciclus lunar che culminescha cun lezza celebraziun.

Via da la crusch per in pievel
IIs 24 d'avrigl è in di da malencurada per ils Armens da l'entir mund. L'imperi tirc quintava dal 1915 var dus milliuns Armens, cunzunt en il nordost ed en las citads. Ils 24 d'avrigl, sis mais suenter las decleraziuns da guerra da l'Entente a la Tirchia, ha la polizia d'lstanbul arrestà 600 politichers, spirituals, scolasts ed intellectuals armens ch'èn vegnids deportads e mazzads. Lur en matg ha il minister tirc da I'intern Talaat ordinà la deportaziun dals Armens davent dals territoris da guerra vers centers da translocaziun, vairamain ils deserts da Siria e Mesopotamia. Talaat pretendeva ch'ins na dastgia sa fidar dals Armens, ch'els pudessan gidar l’inimi e sajan per sa rebellar. Lezs èn vegnids bandischads, na betg be dals intschess da guerra, mabain da la Tirchia entira, danor Istanbul ed Izmir nua che blers diplomats e commerziants esters stevan(1). L'uscheditga deportaziun, la fin finala in genocid, ha fatg 1'200'000 enfin 1'500'000 morts. IIs mazzaments sistematics èn vegnids documentads d'indumbrablas perditgas europeicas che han fatg I'impussibel per gidar las unfrendas, cunzunt Tudestgs, Svizzers e Svedais, per exempel preditgant Johannes Lepsius, il fundatur e manader da la Missiun tudestga per l'Orient, e ses collavuratur svizzer, il chirurg Jakob Künzler, sco era la tgirunza svizra Beatrice Rohner che manava asils e ospitals. Il scriptur austriac Franz Werfel ha deditgà il roman "Die vierzig Tage des Musa Dagh" ad ina gruppa armena che ha resistì a la soldatesca tirca. Suenter la guerra han ils survivents dal genocid sa stabilids cunzunt en il Libanon, quella giada administrà da la Frantscha, lura en la Frantscha sezza ed en ils Stadis unids. L'immigraziun da lezs fugitivs cristians ha nizzegià a la Frantscha; da derivanza armena èn ils chantadurs Charles Aznavour e Sylvie Varran sco er il manader politic Patrick Devedjian. Survivì han er quels Armens che stevan davos la front russa, sco il pitschen Aram Khatschaturjan, pli tard in cumponist renumnà; lur descendents eran uss en I'Armenia, independenta dapi 1991, ed en autras parts da l'anteriura Uniun sovietica. Era la cuminanza armena da la Persia (oz l'Iran) è restada schanegiada. La scriptura genevrina Béatrice Favre, figlia d'in Armen da là, sa regorda da sia derivanza en ses romans "Les Joyaux de Mairik" e "Le Soleil se leve a Venise".

Vusch armena per iI Cosovo
"France-Arménie" (2), la gasetta mensila dals Armens en la Frantscha, deditgescha ina gronda part da ses numer d'avrigl al Cosovo. En l'editorial legiainsa: "Tge Armen d'oz, visavi la violenza da l'uscheditga purificaziun etnica en il Cosovo, na sa regorda da sia atgna istorgia? (...) Co na pudess el udir pleds gia udids tadlond quels che dattan perditga dals malfatgs? Co pudess ins emblidar ch'il delict da genocid resta il pli snuaivel en l’istorgia da las culturas (...)? Ins sperava dentant ch'ils mazzaments da 1994 en la Ruanda mettian fin a talas atrocitads. Quai era bunamain pussaivel (...). Però ins na fa nagut per prevegnir a genocids. Dal 1915 er'ins tschorventà da la regenza tirca, oz succeda quai puspè en fatscha als naziunalists serbs. Tut è adina scrit, previs e schizunt mess ad ir. Quai na vul ins tuttina betg crair; ins targlina, valitond ils interess periclitads, e finalmain agesch'ins, dentant memia tard, anc memia tard, adina memia tard per impedir ch'indumbrablas vitas umanas vegnian sfratgadas (...). Ins na dastga pia far tantas calculaziuns politicas cura ch'i sa tracta da la vita d'in pievel. Criminals na meritan tanta bainvulientscha. Ins na dastga tolerar che genocids vegnian snegads (...). La bugliaccaria d'oz pina ils genocids da damaun. Quai vulan ils Armens dir al mund cun lur marsch ils 24 d'avrigl."

Per la vardad istorica
La davosa frasa fa allusiun al marsch da protest dals Armens che duai partir da Lyon ils 24 d'avrigl, traversar la Burgogna ed arrivar ils 12 da matg a Paris, al sez dal senat franzos. Lez ha refusà da discutar ina proposta da lescha che l'autra chombra dal parlament aveva approvà en matg 1998; quest text declera be che la Frantscha "renconuscha publicamain il genocid armen da 1915". Dal 1987, sin proposta d'in commember flam, aveva il Parlament europeic vuschà ina resoluziun en il medem senn, dentant bler pli lunga; lezza reproschava a la Tirchia da snegar anc adina il genocid, schebain "ch'ins na po far star responsabla la Republica tirca d'oz per il drama ch'ils Armens han patì en I'imperi tirc". En mars 1998 ha il senat da la Belgia stimulà la Tirchia da renconuscher il genocid da 1915. Lezza na lascha valair quai cha la Germania ha declerà gia daditg per sasezza, numnadamain che ses reschim d'ina giada ha commess malfatgs encunter l'umanitad. La Frantscha na vul vilentar sia alliada tirca gist entant che questa discuta la cumpra d'otg helicopters franzos per sia polizia. Per l'ina pudess ins manegiar che la situaziun da la Mes’insla baleanica na saja uschè favuraivla per far endament eveniments succedids avant 84 onns. Però tge vala in stadi che tema la vardad istorica?

(1) Tribunal permanent des peuples. Le crime de silence. Le génocide des Armeniens. Paris (Flammarion) 1984, p. 45
(2) Adressa: 31 rue Romarin, F-69001 Lyon